AIŠKINAMASIS RAŠTAS
DĖL PAVADINIMŲ GATVĖMS SUTEIKIMO 

2026 m. spalio 9 d.
 Panevėžys

1. Sprendimo projekto tikslai ir uždaviniai

Vadovaujantis Lietuvos Respublikos vietos savivaldos įstatymo 15 straipsnio 2 dalies 26 punktu, Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo, patvirtinto Lietuvos Respublikos vidaus reikalų ministro 2011 m. sausio 25 d. įsakymu Nr. 1V-57 „Dėl Numerių pastatams, patalpoms, butams ir žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, suteikimo, keitimo ir apskaitos tvarkos aprašo ir Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo patvirtinimo“ (toliau – Aprašas), 6 punktu, ir atsižvelgiant į Pavadinimų gatvėms, pastatams, statiniams ir kitiems objektams suteikimo, keitimo darbo grupės 2026 m. spalio 8 d. protokolą Nr. PG-4, teikiamas svarstymui sprendimo projektas „Dėl pavadinimų gatvėms suteikimo“. Sprendimo projekto tikslas suteikti  gatvėms pavadinimus Išminties g. ir Pamolainių g. pagal Panevėžio miesto gatvių išdėstymo planus (pridedama).

2. Siūlomos teisinio reguliavimo nuostatos, laukiami rezultatai

Teritorijų planavimo ir architektūros skyrius pagal kompetenciją nagrinėja asmens prašymą, kuriuo prašoma pakeisti jam nuosavybės teise priklausančių 19 sklypų adresus, suteikti sklypus aptarnaujančiai gatvei pavadinimą.  Sklypams adresai galės būti pakeisti ir registruoti adresų registre tik po to, kai VĮ Registrų centre bus įregistruotas sklypus aptarnaujančios gatvės pavadinimas. Minimi sklypai yra Panevėžio miesto vakarinėje dalyje, Kniaudiškių g. gale, netoli miesto ribos (priedas Nr. 1). Šiame kvartale gatvių pavadinimai yra suteikti remiantis tam tikra prasminga logika. Kvartale dominuoja žymių Panevėžio krašto menininkų ir kultūros veikėjų vardais Jono Juodelio, Vaclovo Blėdžio, Kazio Naruševičiaus pavadintos gatvės. Pavadinimų gatvėms, pastatams, statiniams ir kitiems objektams suteikimo, keitimo darbo grupė (toliau – Darbo grupė) 2026 m. spalio 8 d. svarstė pavadinimo suplanuotai gatvei suteikimą. Darbo grupės nariai akcentavo, kad reikalinga išlaikyti jau pradėtą Panevėžio krašto menininkų ir kultūros veikėjų įamžinimą, jų vardais pavadinant daugiau miesto gatvių. Tai būtų gražiausias šių žmonių įprasminimas. Tačiau šiuo atveju D kategorijos gatvė yra trumpa, todėl nebūtų garbinga vadinti asmenvardžiais. Darbo grupė siūlo miesto savivaldybės tarybai suplanuotai gatvei suteikti Išminties g. pavadinimą. Išminties g. yra puikus ir simboliškas pavadinimas, kuris ne tik sujungia fizines gatves, bet ir giliai įprasmina iškilių žmonių dvasines vertybes. Trijų sričių – teatro, dailės ir dvasinės kultūros visuma sukuria stiprų kultūrinį pagrindą ir rodo, kad skirtingos kūrybos ir tarnystės formos veda prie tos pačios vertybės – gyvenimo supratimo.
Tame pačiame posėdyje Darbo grupė svarstė pavadinimo esamai neregistruotai gatvei suteikimą. Mieste esama gatvė, kuri prasideda nuo Ramygalos g. (nuo sklypo Ramygalos g. 250, Panevėžyje) ir tęsiasi į vakarus iki Stetiškių g. ir sutampa su miesto pietine riba, yra neregistruota adresų registre (priedas Nr. 2). Minimos gatvės tęsinys Panevėžio rajone yra registruotas Pamolainių g. pavadinimu. Darbo grupė siūlo miesto savivaldybės tarybai neregistruotai gatvei, esančiai tarp Ramygalos g. ir Stetiškių g. bei sutampančiai su miesto pietine riba, suteikti Pamolainių g. pavadinimą. 
Vadovaujantis Aprašo 6 punktu, savivaldybės administracija, parengusi sprendimo projektą, savivaldybės Tarybai teikia: savivaldybės tarybos sprendimo projektą, aiškinamąjį raštą, gatvių išsidėstymo planus (sprendimo 1 priedas ir 2 priedas) ortofotografinio žemėlapio ištraukose, kuriose nurodytos gatvių ašinės linijos (fiksuojant pradžią, pabaigą ir posūkio taškus), esančios valstybinėje LKS – 94 koordinačių sistemoje, ir gatvių pavadinimus.
Sprendimu „Dėl pavadinimų gatvėms suteikimo“ siekiama papildyti ir patikslinti Adresų registro duomenimis. Priimtas Tarybos sprendimas bus teikiamas Valstybės įmonės Registrų centro adresų registrui.
3. Lėšų poreikis ir šaltiniai

Lėšų poreikio nėra.

4. Sprendimui priimti reikalingi pagrindimai, skaičiavimai ar paaiškinimai

Skaičiavimai neatliekami.

5. Kieno iniciatyva parengtas sprendimo projektas

Vadovaujantis Aprašo 6 punktu, sprendimo iniciatorė – savivaldybės administracija.

PRIDEDAMA:
1. Panevėžio m. gatvių išdėstymo planas Išminties g._1 priedas, 2 lapai;
2. Panevėžio m. gatvių išdėstymo planas Pamolainių g._2 priedas, 2 lapai 
3. Situacijos schema, priedas Nr. 1, 1 lapas;
4. Situacijos schema, priedas Nr. 2, 1 lapas;
3. Pavadinimų gatvėms, pastatams, statiniams ir kitiems objektams suteikimo, keitimo darbo grupės 2026 m. spalio 8 d. protokolo Nr. PG-4 išrašas, 1 lapas.


Vyriausioji specialistė                                                                                      Rasa Tatorytė
